02014R0795 — SK — 06.12.2017 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B NARIADENIE EURÓPSKEJ CENTRÁLNEJ BANKY (EÚ) č. 795/2014 z 3. júla 2014 o požiadavkách v oblasti dohľadu nad systémovo dôležitými platobnými systémami (ECB/2014/28) (Ú. v. ES L 217 23.7.2014, s. 16)

Zmenené a doplnené:









▼B

NARIADENIE EURÓPSKEJ CENTRÁLNEJ BANKY (EÚ) č. 795/2014

z 3. júla 2014

o požiadavkách v oblasti dohľadu nad systémovo dôležitými platobnými systémami

(ECB/2014/28)







Článok 1

Predmet a rozsah pôsobnosti

1. V tomto nariadení sa ustanovujú požiadavky v oblasti dohľadu pre SDPS.

2. Rada guvernérov príjme rozhodnutie, v ktorom sa označia platobné systémy v pôsobnosti tohto nariadenia, ich príslušní prevádzkovatelia a príslušné orgány. Tento zoznam sa vedie na internetových stránkach ECB a po každej zmene sa aktualizuje.

3. Platobný systém sa označí za SDPS za predpokladu, že: a) ho členský štát, ktorého menou je euro, môže oznámiť ako systém podľa smernice 98/26/ES alebo má jeho prevádzkovateľ v eurozóne sídlo alebo pobočku, prostredníctvom ktorej je systém prevádzkovaný a b) v priebehu kalendárneho roka sú splnené aspoň dve z týchto podmienok:

i) celková výška platieb v eurách spracovaných za deň v priemere presahuje 10 miliárd EUR;

▼M1

ii) celková výška spracovaných platieb v eurách predstavuje najmenej jednu z uvedených skutočností:

— 15 % celkového objemu platieb v eurách v Únii,

— 5 % celkového objemu cezhraničných platieb v eurách v Únii,

— trhový podiel vo výške 75 % z celkového objemu platieb v eurách na úrovni členského štátu, ktorého menou je euro;

▼B

iii) jeho cezhraničná činnosť (t. j. účastníci so sídlom v inom štáte než v štáte prevádzkovateľa SDPS a/alebo cezhraničné prepojenia s inými platobnými systémami) sa týka najmenej piatich štátov a predstavuje najmenej 33 % celkového objemu platieb v eurách, ktoré SDPS spracoval;

iv) iné infraštruktúry finančného trhu ho využívajú na vyrovnanie.

▼M1

Postup označovania platobných systémov sa uskutočňuje každoročne.

3a. Rozhodnutie prijaté podľa odseku 2 zostáva v platnosti až do jeho zrušenia. Preskúmanie platobných systémov, ktoré boli označené ako SDPS sa uskutočňuje každoročne s cieľom preskúmať, či tieto systémy aj naďalej spĺňajú kritériá, na základe ktorých boli označené ako SDPS.

▼M1

4. Prevádzkovatelia SDPS priebežne spolupracujú s príslušným orgánom a zabezpečujú, aby SDPS, ktoré prevádzkujú, spĺňali požiadavky uvedené v článkoch 3 až 21, a to aj z hľadiska celkovej účinnosti ich pravidiel, konaní, postupov a rámcov. Prevádzkovatelia SDPS ďalej spolupracujú s príslušným orgánom, aby podporili širší cieľ spočívajcúci v podpore plynulého fungovania platobných systémov na systémovej úrovni.

▼B

Článok 2

Vymedzenie pojmov

Na účely tohto nariadenia:

1. „platobným systémom“ sa rozumie formálne usporiadanie medzi tromi alebo viacerými účastníkmi, nepočítajúc prípadné banky pre vyrovnanie, centrálne protistrany, zúčtovacie inštitúcie alebo nepriamych účastníkov, so spoločnými pravidlami a štandardizovanými postupmi na vykonávanie prevodných príkazov medzi účastníkmi;

2. „prevodný príkaz“ má rovnaký význam ako v článku 2 písm. i) prvej zarážke smernice 98/26/ES;

3. „systémovým rizikom“ sa rozumie riziko, že si účastník alebo prevádzkovateľ SDPS nesplní svoje príslušné záväzky v SDPS, v dôsledku čoho nebudú ďalší účastníci a/alebo prevádzkovateľ SDSP schopní splniť si svoje splatné záväzky, čo by mohlo mať kontaminačné účinky ohrozujúce stabilitu finančného systému alebo dôveru v neho;

4. „prevádzkovateľom SDPS“ sa rozumie právnická osoba, ktorá má z právneho hľadiska zodpovednosť za prevádzkovanie SDPS;

5. „príslušným orgánom“ sa rozumie centrálna banka Eurosystému, ktorá má prvoradú zodpovednosť za dohľad, určená v súlade s článkom 1 ods. 2;

6. „SDPS Eurosystému“ sa rozumie SDPS, ktorý vlastní a prevádzkuje centrálna banka Eurosystému;

7. „právnym rizikom“ sa rozumie riziko vyplývajúce z uplatňovania zákona alebo iného právneho predpisu, ktorého dôsledkom je zvyčajne strata;

8. „kreditným rizikom“ sa rozumie riziko, že zmluvná strana, či už účastník alebo iný subjekt, nebude schopná splniť si v plnom rozsahu svoje finančné záväzky v čase splatnosti alebo kedykoľvek neskôr;

9. „rizikom nedostatočnej likvidity“ sa rozumie riziko, že zmluvná strana, či už účastník alebo iný subjekt, nebude mať dostatok finančných prostriedkov na splnenie svojich finančných záväzkov v čase splatnosti, hoci by mohol mať dostatok finančných prostriedkov na ich splnenie v budúcnosti;

10. „prevádzkovým rizikom“ sa rozumie riziko, že nedostatky v informačných systémoch alebo interných procesoch, zlyhania ľudského faktora, zlyhania riadenia, alebo narušenia spôsobené vonkajšími udalosťami alebo externe zabezpečovanými službami spôsobia obmedzenie, zhoršenie, alebo výpadok služieb, ktoré poskytuje SDPS;

11. „rizikom spojeným s úschovou“ sa rozumie riziko straty na aktívach v úschove v prípade platobnej neschopnosti, nedbanlivosti, podvodu, nedostatočnej správy alebo neprimeraného vedenia záznamov zo strany uschovávateľa alebo ďalšej osoby, ktorú úschovou poveril;

12. „investičným rizikom“ sa rozumie riziko straty, ktoré znáša prevádzkovateľ alebo účastník SDPS v prípade, že prevádzkovateľ SDPS investuje svoje vlastné zdroje alebo zdroje svojich účastníkov, napr. zábezpeku;

13. „trhovým rizikom“ sa rozumie riziko strát týkajúcich sa pozícii v súvahe ako aj mimo nej, ktoré vyplývajú zo zmien trhových cien;

▼M1

14. „systémom odloženého čistého vyrovnania“ (deferred net settlement system – systém DNS) sa rozumie systém, v súvislosti s ktorým sa uskutočňuje vyrovnanie v peniazoch centrálnej banky na čistom základe na konci vopred určeného cyklu vyrovnania, napr. na konci alebo počas pracovného dňa;

▼B

15. „cezhraničnou zábezpekou“ sa rozumie zábezpeka, v prípade ktorej je z pohľadu štátu, v ktorom sa prijímajú aktíva ako zábezpeka, cudzí aspoň jeden z týchto prvkov: a) mena, b) štát, v ktorom sa aktíva nachádzajú, alebo c) štát, v ktorom má sídlo emitent;

16. „cezhraničnou platbou“ sa rozumie platba medzi účastníkmi, ktorí majú sídla v odlišných štátoch;

17. „infraštruktúrou finančného trhu“ (IFT) sa rozumie mnohostranný systém zúčastnených inštitúcií vrátane prevádzkovateľa systému, ktorý sa využíva na zúčtovanie, vyrovnanie alebo zaznamenávanie transakcií platieb, transakcií cenných papierov, derivátov alebo iných finančných transakcií;

▼M1

18. „priamym účastníkom“ sa rozumie právny subjekt, ktorý má zmluvný vzťah s prevádzkovateľom SDPS, je viazaný príslušnými pravidlami SDPS, je oprávnený posielať prevodné príkazy do tohto systému a je schopný takéto príkazy od neho prijímať;

▼M1

18a. „nepriamym účastníkom“ sa rozumie právny subjekt, ktorý nemá priamy prístup k službám SDPS, zvyčajne nie je priamo viazaný príslušnými pravidlami SDPS a jeho prevodné príkazy zúčtováva, vyrovnáva a zaznamenáva SDPS prostredníctvom priameho účastníka. Nepriamy účastník má zmluvný vzťah s priamym účastníkom. Príslušné právne subjekty sú obmedzené na:

i) úverové inštitúcie vymedzené v článku 4 ods. 1 bode 1 nariadenia Európskeho parlamentu a Rady (EÚ) č. 575/2013 ( 1 );

ii) investičné spoločnosti vymedzené v článku 4 ods. 1 bode 1 smernice Európskeho parlamentu a Rady 2004/39/ES ( 2 );

iii) akýkoľvek podnik, ktorého ústredie sa nachádza mimo Únie a ktorého funkcie zodpovedajú funkciám úverovej inštitúcie alebo investičnej spoločnosti Únie, ako sú vymedzené v bodoch i) a ii);

iv) verejnoprávne inštitúcie a podniky so štátnou zárukou, ako aj centrálne protistrany, agenti na vyrovnanie, klíringové ústavy a prevádzkovatelia systému vymedzení v článku 2 písm. c), d), e) a p) smernice 98/26/ES;

v) platobné inštitúcie a inštitúcie elektronických peňazí vymedzené v článku 4 bode 4 smernice Európskeho parlamentu a Rady (EÚ) 2015/2366 ( 3 ) a v článku 2 bode 1 smernice Európskeho parlamentu a Rady 2009/110/ES ( 4 );

▼B

19. „radou“ sa rozumie správna rada a/alebo dozorná rada prevádzkovateľa SDPS, v súlade s vnútroštátnym právom;

20. „vedením“ sa rozumejú výkonní riaditelia, t. j. členovia správnej rady v monistickom systéme, ktorí sú zapojení do každodenného riadenia prevádzkovateľa SDPS a členovia predstavenstva prevádzkovateľa SDPS v dualistickom systéme;

21. „príslušnými zainteresovanými subjektmi“ sa rozumejú účastníci, infraštruktúry finančného trhu, ktoré majú vplyv na riziko v rámci SDPS, a v jednotlivých prípadoch aj ostatní dotknutí trhoví aktéri;

22. „expozíciou voči kreditnému riziku“ sa rozumie suma alebo hodnota, pri ktorej existuje riziko, že ju účastník nevyrovná v plnom rozsahu, v čase splatnosti alebo kedykoľvek neskôr;

23. „zábezpekou“ sa rozumie aktívum alebo záväzok tretej osoby, ktorým poskytovateľ zábezpeky zabezpečuje záväzok voči prijímateľovi zábezpeky. Zábezpeka zahŕňa domovskú, ako aj cezhraničnú zábezpeku;

24. „poskytovateľom likvidity“ sa rozumie poskytovateľ hotovosti podľa článkov 5 ods. 3, 6 ods. 5, 8 ods. 1, 8 ods. 9 a 8 ods. 11 alebo aktív podľa článku 8 ods. 4 vrátane účastníka SDPS alebo tretej strany;

25. „extrémnymi, ale možnými trhovými podmienkami“ sa rozumie ucelený súbor historických a hypotetických podmienok vrátane období s najvyššou volatilitou, ktorými prešli trhy, ktorým poskytujú služby SDPS;

26. „plánovaným dňom vyrovnania“ sa rozumie dátum, ktorý zadávateľ prevodného príkazu vložil do SDPS ako dátum vyrovnania;

27. „všeobecným podnikateľským rizikom“ sa rozumie každé potenciálne zhoršenie finančnej pozície SDPS ako podniku v dôsledku poklesu jeho výnosov alebo zvýšenia jeho nákladov tak, že výdavky prevýšia príjmy a vyústia v stratu, ktorá sa musí započítať voči kapitálu;

28. „plánom ozdravenia“ sa rozumie plán, ktorý vyvinul prevádzkovateľ SDPS, aby obnovil plynulú prevádzku SDPS;

29. „plánom usporiadaného postupného ukončenia činnosti“ sa rozumie plán usporiadaného postupného ukončenia činnosti SDPS, ktorý vyvinul prevádzkovateľ SDPS;

30. „podstatným“ sa označuje riziko, závislosť a/alebo zmena, ktoré môžu ovplyvniť schopnosť subjektu vykonávať činnosť alebo poskytovať služby podľa očakávania;

31. „príslušnými orgánmi“ sa rozumejú orgány, ktoré majú v záujme plnenia svojich zákonných povinností oprávnený záujem na prístupe k informáciám od SDPS, napr. orgány pre riešenie krízových situácií a orgány dohľadu nad hlavnými účastníkmi;

32. „hlavným rizikom“ sa rozumie riziko, že zmluvná strana príde o celú sumu, ktorá je predmetom transakcie, t. j. riziko, že osoba predávajúca finančné aktívum neodvolateľne dodá aktívum, ale neprijme platbu, alebo riziko, že osoba kupujúca finančné aktívum za neho neodvolateľne zaplatí, ale nebude jej dodané;

33. „správcovskou bankou“ sa rozumie banka, ktorá drží a zabezpečuje finančné aktíva tretích osôb;

34. „bankou pre vyrovnanie“ sa rozumie banka, ktorá vedie účty týkajúce sa platieb, na ktorých dochádza k plneniu záväzkov vyplývajúcich z platobného systému;

35. „agentom nostro“ sa rozumie banka, ktorú účastníci SDPS využívajú na vyrovnanie;

36. „jednostrannou platbou“ sa rozumie platba zahŕňajúca len jeden prevod finančných prostriedkov v jedinej mene;

37. „dvojstrannou platbou“ sa rozumie platba zahŕňajúca dva prevody finančných prostriedkov v rôznych menách v systéme vyrovnania pri výmene hodnôt;

38. „rizikom nesprávnej voľby“ sa rozumie riziko vyplývajúce z expozície voči účastníkovi alebo emitentovi, ak zábezpeka poskytnutá týmto účastníkom alebo vydaná týmto emitentom vo vysokej miere závisí od jeho kreditného rizika;

39. „pracovný deň“ má rovnaký význam ako v článku 2 písm. n) smernice 98/26/ES;

▼M1

40. „nezávislým členom rady“ sa rozumie člen rady bez výkonnej právomoci, ktorý nemá so SDPS, s prevádzkovateľom SDPS, s akcionármi s kontrolným podielom, s ich vedením ani s ich účastníkmi žiadne obchodné, príbuzenské alebo iné vzťahy, ktoré vyvolávajú konflikt záujmov, a ktorý nemal takéto vzťahy počas dvoch rokov predchádzajúcich jeho členstvu v rade;

41. „pridruženou spoločnosťou“ sa rozumie spoločnosť, ktorá má kontrolu nad účastníkom, alebo má účastník kontrolu nad touto spoločnosťou, alebo má nad touto spoločnosťou a nad účastníkom kontrolu iná osoba. Kontrola nad spoločnosťou je vymedzená ako a) vlastníctvo, kontrola alebo držba minimálne 20 % cenných papierov spoločnosti, s ktorými sú spojené hlasovacie práva, alebo b) konsolidácia spoločnosti na účely finančného výkazníctva;

42. „núdzovou situáciou“ sa rozumie udalosť, prípad alebo okolnosť, ktoré môžu viesť k strate alebo narušeniu operácií, služieb alebo funkcií SDPS, vrátane narušenia alebo zabránenia konečnému zúčtovaniu;

43. „finančnými záväzkami“ sa rozumejú právne záväzky, ktoré vznikajú v rámci SDPS medzi účastníkmi alebo medzi účastníkmi a prevádzkovateľom SDPS v dôsledku zadania prevodných príkazov do tohto SDPS;

44. „opatrením na nápravu“ sa rozumie konkrétne opatrenie – bez ohľadu na jeho formu, trvanie alebo závažnosť – ktoré príslušný orgán uloží prevádzkovateľovi SDPS s cieľom ukončiť nedodržiavanie požiadaviek uvedených v článkoch 3 až 21 alebo predísť ich opätovnému nedodržaniu.

▼B

Článok 3

Súlad s právom

1. Prevádzkovateľ SDPS posúdi, či uplatniteľné právne predpisy vo všetkých príslušných právnych systémoch zabezpečujú vysoký stupeň istoty pre jeho SDPS a podporujú každý podstatný aspekt činností jeho SDPS.

2. Prevádzkovateľ SDPS ustanovuje pravidlá a postupy SDPS a uzatvára zmluvy, ktoré sú jednoznačné a v súlade s uplatniteľnými právnymi predpismi vo všetkých príslušných právnych systémoch.

3. Prevádzkovateľ SDPS je schopný jednoznačne a zrozumiteľne informovať príslušný orgán, účastníkov a prípadne zákazníkov účastníkov o uplatniteľných právnych predpisoch, pravidlách, postupoch a zmluvách o prevádzke SDPS.

4. Prevádzkovateľ SDPS prijíma opatrenia na účely zabezpečenia, aby boli jeho pravidlá, postupy a zmluvy vymožiteľné vo všetkých príslušných právnych systémoch, a aby bolo jeho konanie v súlade s týmito pravidlami, postupmi a zmluvami platné, nezvrátiteľné, a aby ho nebolo možné pozastaviť.

5. Prevádzkovateľ SDPS, ktorý vykonáva činnosť vo viac než jednom právnom systéme, identifikuje a zmierňuje riziká spojené s každou potenciálnou kolíziou právnych poriadkov.

6. Prevádzkovateľ SDPS vynakladá všetko úsilie, aby zabezpečil označenie SDPS v súlade so smernicou 98/26/ES.

Článok 4

Správa

1. Prevádzkovateľ SDPS má v dokumentácii ustanovené ciele, ktoré výrazne uprednostňujú bezpečnosť a výkonnosť SDPS. Tieto ciele výslovne podporujú finančnú stabilitu a ostatné relevantné potreby verejného záujmu, najmä otvorené a výkonné finančné trhy.

▼M1

2. Prevádzkovateľ SDPS má v dokumentácii ustanovené účinné pravidlá správy, ktoré zahŕňajú jednoznačnú a priamu hierarchiu zodpovednosti. Tieto ustanovenia sa poskytnú príslušnému orgánu, vlastníkom a účastníkom. Prevádzkovateľ SDPS ich v skrátenej verzii sprístupní verejnosti.

▼B

3. Úlohy a povinnosti rady sú vymedzené jednoznačne. Medzi úlohy a povinnosti rady patria:

a) ustanovenie jednoznačných strategických cieľov SDPS;

b) schválenie dokumentácie o postupoch fungovania SDPS vrátane postupov na identifikáciu, riešenie a riadenie konfliktov záujmov jej členov;

c) zabezpečenie efektívneho výberu, monitorovania a prípadne aj odvolávania členov vedenia, s výnimkou SDPS Eurosystému;

d) zavedenie vhodných politík odmeňovania, v súlade s osvedčenými postupmi a na základe dlhodobých výsledkov, s výnimkou SDPS Eurosystému.

4. S výnimkou SDPS Eurosystému, rada aspoň raz za rok prehodnotí svoje celkové pôsobenie a pôsobenie svojich jednotlivých členov.

▼M1

5. Zloženie rady zabezpečuje integritu, a s výnimkou SDPS Eurosystému vhodný pomer technických zručností, vedomostí a skúseností týkajúcich sa SDPS ako aj finančného trhu vo všeobecnosti, čo umožňuje rade, aby si plnila svoje úlohy a povinnosti. Jej zloženie tiež zohľadňuje rozdelenie pôsobností podľa vnútroštátneho práva. Ak to umožňuje vnútroštátne právo, rada zahŕňa členov bez výkonnej právomoci vrátane najmenej jedného nezávislého člena rady. To neplatí pre SDPS Eurosystému.

▼B

6. Úloha, povinnosti a oblasti zodpovednosti vedenia sú vymedzené jednoznačne. Jeho zloženie zaručuje integritu a vhodný pomer technických zručností, vedomostí a skúseností tak vo vzťahu k SDPS, ako aj finančného trhu vo všeobecnosti, čím sa vedeniu umožní, aby nieslo zodpovednosť za riadenie prevádzky a rizika prevádzkovateľa SDPS. Medzi povinnosti vedenia riadeného radou patrí zabezpečenie:

a) aby bola činnosť prevádzkovateľa SDPS v súlade s jeho cieľmi, stratégiou a toleranciou rizika;

b) aby boli vnútorné kontroly a súvisiace postupy vhodne nastavené, vykonávané a dohliadané, s cieľom podporiť ciele prevádzkovateľa SDPS;

c) aby boli vnútorné kontroly a súvisiace postupy predmetom pravidelných revízií a testovaní dostatočným počtom kvalitne vyškolených pracovníkov, ktorí vykonávajú funkcie riadenia rizika a interného auditu;

d) aktívneho zapojenia sa do procesu kontroly rizika;

e) aby boli na rámec pre riadenie rizika SDPS vyčlenené dostatočné zdroje.

7. Rada ustanovuje a vykonáva dohľad nad rámcom pre riadenie rizika, ktorý je ustanovený v dokumentácii, a ktorý:

a) zahŕňa ustálený prístup prevádzkovateľa SDPS k tolerancii rizika;

b) vymedzuje zodpovednosť za rozhodnutia týkajúce sa rizika;

c) sa zaoberá prijímaním rozhodnutí v čase kríz a núdze;

d) sa zaoberá funkciami vnútorných kontrol.

▼M1

Rada zabezpečuje, aby existovali tri jasné a účinné ochranné línie (prevádzka, riadenie rizík a interný audit) ktoré sú od seba navzájom oddelené a majú dostatočnú právomoc, nezávislosť, zdroje a prístup k Rade.

▼M1

7a. Schválenie radou sa vyžaduje pri rozhodnutiach, ktoré majú významný dopad na rizikový profil SDPS a pri kľúčových dokumentoch o rizikách, ktorými sa riadi prevádzka SDPS. Rada minimálne schvaľuje a každoročne preskúmava rámec pre ucelené riadenie rizík uvedený v článku 5 ods. 1, rámec pre prevádzkové riziko a s ním spojený plán zabezpečenia kontinuity prevádzky v zmysle článku 15 ods. 1 a 5, plán ozdravenia a plán usporiadaného postupného ukončenia činnosti a kapitálový plán v zmysle článku 5 ods. 4 a článku 13 ods. 6, rámce pre kreditné riziko a riziko nedostatočnej likvidity v zmysle článku 6 ods. 1 a článku 8 ods. 1, rámec systému zábezpek, ktorým sa riadi riadenie rizík, uvedený v článku 7, investičnú stratégiu SDPS v zmysle článku 14 ods. 4 a stratégiu kybernetickej bezpečnosti v zmysle článku 15 ods. 4a).

▼B

8. Rada zabezpečuje, aby hlavné rozhodnutia týkajúce sa technického a funkčného zriadenia SDPS, pravidiel a celkovej stratégie, najmä vo vzťahu k výberu mechanizmov zúčtovania a vyrovnania, prevádzkovej štruktúry, škály produktov, ktoré sú predmetom zúčtovania a vyrovnania, a k používaniu technológie a postupov, zohľadňovali oprávnené záujmy príslušných zainteresovaných osôb v rámci SDPS. S príslušnými zainteresovanými osobami, a prípadne aj verejnosťou, sa uskutočňujú konzultácie s primeraným časovým odstupom pred prijatím takýchto rozhodnutí.

Článok 5

Rámec pre ucelené riadenia rizík

1. Prevádzkovateľ SDPS ustanovuje a udržiavať spoľahlivý rámec pre riadenie rizík, s cieľom ucelene identifikovať, merať, sledovať a riadiť škálu rizík, ku ktorým dochádza u prevádzkovateľa SDPS, alebo ktoré tento prevádzkovateľ znáša. Aspoň raz za rok prehodnocuje rámec pre riadenie rizika. Rámec pre riadenie rizika:

a) zahŕňa ustálený prístup prevádzkovateľa SDPS k tolerancii rizík a vhodné nástroje na riadenie rizík;

b) vymedzuje zodpovednosť za rozhodnutia týkajúce sa rizík;

c) rieši rozhodovanie v núdzových situáciách týkajúcich sa SDPS vrátane vývoja na finančných trhoch, ktoré môžu mať nepriaznivý vplyv na likviditu na trhu a stabilitu finančného systému v niektorom z členských štátov, ktorých menou je euro, v ktorom má sídlo prevádzkovateľ SDPS alebo niektorý z jeho účastníkov.

2. Prevádzkovateľ SDPS motivuje účastníkov a prípadne ich klientov, aby riadili a obmedzovali riziká, ktoré oni sami predstavujú pre SDPS, alebo ktoré SDPS predstavuje pre nich. Pokiaľ ide o účastníkov, motivácia zahŕňa aj účinný, primeraný a odradzujúci režim finančných sankcií alebo opatrenia na zdieľanie strát, prípadne oboje.

3. Prevádzkovateľ SDPS aspoň raz za rok prehodnocuje podstatné riziká, ktoré z dôvodu vzájomnej závislosti SDPS predstavuje pre: ostatné subjekty vrátane, okrem iného, infraštruktúr peňažného trhu, bánk pre vyrovnanie, poskytovateľov likvidity a poskytovateľov služieb. Prevádzkovateľ SDPS vytvára nástroje na riadenie rizík, ktoré sú odolné a primerané identifikovanej úrovni rizika.

▼M1

4. Prevádzkovateľ SDPS vymedzuje kritické operácie a služby SDPS. Prevádzkovateľ SDPS identifikuje špecifické situácie, ktoré mu môžu brániť v pokračovaní činnosti a uskutočňovaní týchto kritických operácií a poskytovaní kritických služieb a hodnotí efektívnosť všetkých možností ozdravenia a – s výnimkou SDPS Eurosystému – usporiadaného postupného ukončenia činnosti. Aspoň raz za rok prehodnocuje kritické operácie a služby SDPS.Na základe tohto hodnotenia pripravuje prevádzkovateľ SDPS uskutočniteľný plán ozdravenia SDPS a – s výnimkou SDPS Eurosystému – jeho usporiadaného postupného ukončenia činnosti. Plán ozdravenia a plán usporiadaného postupného ukončenia činnosti okrem iného obsahujú podstatné zhrnutie kľúčových stratégií ozdravenia a usporiadaného postupného ukončenia činnosti, opätovné vymedzenie kritických operácií a služieb SDPS a opis opatrení potrebných na implementáciu kľúčových stratégií. Prevádzkovateľ SDPS prípadne poskytne príslušným orgánom informácie potrebné na účely plánovania riešenia krízových situácií.

Článok 6

Kreditné riziko

1. Prevádzkovateľ SDPS ustanovuje pevný rámec pre meranie, sledovanie a riadenie svojich úverových expozícií voči svojim účastníkom a úverových expozícií medzi účastníkmi, ktoré vyplývajú z procesov platby, zúčtovania a vyrovnania v rámci SDPS.

2. Prevádzkovateľ SDPS identifikuje všetky zdroje kreditného rizika. Meranie a sledovanie úverových expozícií sa uskutočňuje počas dňa s použitím včasných informácií a vhodných nástrojov na riadenie rizík.

2a. Prevádzkovateľ SDPS, ktorý prevádzkuje systém DNS, zabezpečí, aby

a) finančné záväzky vznikli najneskôr v momente zahrnutia prevodného príkazu do výpočtu čistých zúčtovacích pozícií dostupných každému účastníkovi a

b) boli najneskôr v momente uvedenom pod písmenom a) k dispozícii dostatočné zdroje na krytie výsledných úverových expozícií v súlade s odsekmi 3 a 4.

3. Prevádzkovateľ SDPS vrátane SDPS prevádzkujúceho systém DNS so zárukou vyrovnania, u ktorého v priebehu operácií SDPS dôjde k úverovej expozícií voči jeho účastníkom, kryje svoje úverové expozície voči všetkým účastníkom zábezpekou, garančnými fondmi, vlastným kapitálom (po odpočítaní sumy určenej na krytie všeobecného podnikateľského rizika) alebo inými rovnocennými finančnými zdrojmi.

4. Prevádzkovateľ SDPS vrátane prevádzkovateľa prevádzkujúceho systém DNS bez záruky vyrovnania, ktorého účastníci majú úverové expozície vyplývajúce z procesov platby, zúčtovania a vyrovnania v rámci SDPS, ustanovujú príslušné pravidlá alebo uzatvárajú príslušné zmluvy s týmito účastníkmi. Pravidlá alebo zmluvy zabezpečia, aby účastníci poskytli primerané zdroje uvedené v odseku 3 na krytie úverových expozícií vyplývajúcich z procesov platieb, zúčtovania a vyrovnania SDPS vo vzťahu k tým dvom účastníkom, ktorí majú spoločne so svojimi pridruženými spoločnosťami najväčšiu agregovanú úverovú expozíciu.

5. Prevádzkovateľ SDPS ustanovuje pravidlá a postupy na riešenie strát, ktoré priamo súvisia s nesplnením záväzkov jedného alebo viacerých účastníkov voči SDPS. Tieto pravidlá a postupy riešia rozdelenie potenciálne nekrytých strát vrátane splatenia všetkých finančných prostriedkov, ktoré by si prevádzkovateľ SDPS mohol požičať od poskytovateľov likvidity. Zahŕňajú pravidlá a postupy prevádzkovateľa SDPS, ktoré sa týkajú doplnenia všetkých finančných zdrojov, ktoré SDPS použil počas krízovej udalosti, na úroveň ustanovenú v odsekoch 3 a 4.

▼B

Článok 7

Zábezpeka

1. Prevádzkovateľ SDPS prijíma ako zábezpeku len tieto aktíva: a) hotovosť a b) aktíva s nízkym kreditným rizikom, rizikom nedostatočnej likvidity a trhovým rizikom, t. j. aktíva, u ktorých môže prevádzkovateľ SDPS preukázať príslušnému orgánu, že na základe jeho primeraného interného hodnotenia spĺňajú všetky tieto podmienky:

i) vydal ich emitent s nízkym kreditným rizikom;

ii) sú voľne prevoditeľné bez akejkoľvek právnej prekážky alebo nároku tretej osoby;

iii) sú denominované v mene, ktorej riziko riadi prevádzkovateľ SDPS;

iv) majú spoľahlivé údaje o cene, ktoré sa pravidelne uverejňujú;

v) nie je s nimi spojené významné riziko nesprávnej voľby;

vi) nevydal ich účastník, ktorý poskytuje zábezpeku, ani subjekt, ktorý patrí do tej istej skupiny ako účastník, s výnimkou ak ide o kryté dlhopisy a len ak sú aktíva v súbore zabezpečovacích aktív vhodne oddelené v rámci pevného právneho rámca a spĺňajú požiadavky uvedené v bodoch i) až v).

Pri uskutočňovaní interného hodnotenia bodov i) až vi) prevádzkovateľ SIPS vymedzuje a používa objektívnu metodológiu podloženú dokumentáciou.

2. Prevádzkovateľ SDPS ustanovuje a implementuje politiky a postupy na sledovanie kreditnej kvality, likvidity na trhu a cenovej volatility každého aktíva, ktoré sa prijíma ako zábezpeka. Prevádzkovateľ SDPS pravidelne a aspoň raz do roka sleduje primeranosť svojich politík a postupov hodnotenia. Takáto revízia sa vykonáva aj v prípade, keď sa vyskytne podstatná zmena majúca vplyv na expozíciu SDPS voči riziku. Prevádzkovateľ SDPS člení svoju zábezpeku podľa trhovej hodnoty prinajmenšom raz za deň.

3. Prevádzkovateľ SDPS ustanovuje stabilné a konzervatívne zrážky a testuje ich aspoň raz za rok a prihliada pritom na napäté trhové podmienky. Postup uplatňovania zrážok schvaľujú aspoň raz do roka iní zamestnanci než tí, ktorý vytvárajú a uplatňujú postupy uplatňovania zrážok.

4. Prevádzkovateľ SDPS prijíma opatrenia na účely predchádzania koncentrovanej držbe určitých aktív, ktorá by mohla významne znížiť schopnosť tieto aktíva rýchlo speňažiť bez toho, aby to malo významný negatívny vplyv na ich cenu.

5. Prevádzkovateľ SDPS, ktorý prijíma cezhraničnú zábezpeku, identifikuje a zmierňuje riziká spojené s jej používaním a zabezpečuje, aby mohla byť cezhraničná zábezpeka použitá včas.

6. Prevádzkovateľ SDPS používa účinný a prevádzkovo pružný systém riadenia zábezpeky.

7. Odsek 1 sa neuplatňuje na SDPS Eurosystému.

▼M1

Článok 8

Riziko nedostatočnej likvidity

1. Prevádzkovateľ SDPS ustanovuje ucelený rámec pre riadenie rizík nedostatočnej likvidity spojených s účastníkmi SDPS, bankami pre vyrovnanie, agentmi nostro, správcovskými bankami, poskytovateľmi likvidity a inými príslušnými subjektmi. Prevádzkovateľ SDPS poskytuje účastníkom primerané nástroje na efektívne riadenie ich likvidity a sleduje a uľahčuje plynulý tok likvidity v systéme.

2. Prevádzkovateľ SDPS zavádza prevádzkové a analytické nástroje, ktoré mu umožňujú, aby priebežne a včas identifikoval, meral a sledoval toky vyrovnania a financovania vrátane používania vnútrodennej likvidity.

2a. Prevádzkovateľ SDPS, ktorý prevádzkuje systém DNS, zabezpečí, aby

a) finančné záväzky vznikli najneskôr v momente zahrnutia prevodného príkazu do výpočtu čistých zúčtovacích pozícií dostupných každému účastníkovi; a

b) boli najneskôr v momente uvedenom pod písm. a) k dispozícii dostatočné likvidné zdroje v súlade s odsekmi 3 až 6.

3. Prevádzkovateľ SDPS má sústavne od vzniku finančných záväzkov k dispozícii, alebo zabezpečuje, aby mali účastníci sústavne od vzniku finančných záväzkov k dispozícii dostatočné likvidné zdroje vo všetkých menách, ktoré používa, aby vedel uskutočniť vyrovnanie finančných záväzkov v ten istý deň v rôznych krízových situáciách, ktoré by mohli nastať. Ak je to vhodné, týka sa to vnútrodenného alebo viacdenného vyrovnania. Medzi krízové situácie patria: a) nesplnenie záväzkov za extrémnych, ale možných trhových podmienok, zo strany účastníka, ktorý má spoločne so svojimi pridruženými spoločnosťami najväčší agregovaný finančný záväzok a b) iné situácie, ktoré by mohli nastať, v súlade s odsekom 11.

4. Prevádzkovateľ SDPS, ktorý vyrovnáva jednostranné platby v eurách, má v súlade s odsekom 3 k dispozícii, alebo zabezpečuje, aby mali účastníci k dispozícii dostatočné likvidné zdroje, aby vedel včas uskutočniť vyrovnanie finančných záväzkov v prípade nesplnenia záväzkov účastníka, ktorý má spoločne so svojimi pridruženými spoločnosťami najväčší agregovaný finančný záväzok určený podľa odseku 3 písm. a), a to niektorým z týchto spôsobov:

a) v hotovosti u Eurosystému alebo

b) vo forme akceptovateľnej zábezpeky, ako je vymedzená v rámci Eurosystému pre zábezpeku ustanovenom v usmernení Európskej centrálnej banky (EÚ) 2015/510 (ECB/2014/60) ( 5 ) a v usmernení Európskej centrálnej banky ECB/2014/31 ( 6 ), ak je prevádzkovateľ SDPS schopný preukázať, že takáto zábezpeka je ihneď k dispozícii a prevoditeľná na hotovosť v ten istý deň na základe vopred dohodnutých a vysoko spoľahlivých mechanizmov financovania, a to aj za krízových trhových podmienok.

5. Prevádzkovateľ SDPS, ktorý vyrovnáva jednostranné platby v eurách, má dispozícii, alebo zabezpečuje, aby mali účastníci k dispozícii, dodatočné likvidné zdroje v súlade s odsekom 3 písm. b) a niektorým zo spôsobov uvedených v odseku 4 alebo u hodnovernej komerčnej banky, v podobe niektorého z týchto nástrojov:

a) záväzné úverové linky;

b) záväzné devízové swapy;

c) záväzné repoobchody;

d) aktíva, ktoré spĺňajú požiadavky uvedené v článku 7 ods. 1, ktoré má v držbe uschovávateľ;

e) investície.

Všetky tieto nástroje musia umožniť, aby bola hotovosť k dispozícii v čase, ktorý umožní dokončiť vyrovnanie v ten istý deň. Prevádzkovateľ SDPS musí byť najmä schopný preukázať, že bezhotovostné nástroje sú ihneď k dispozícii a prevoditeľné na hotovosť v ten istý deň na základe vopred dohodnutých a vysoko spoľahlivých mechanizmov financovania, a to aj za krízových trhových podmienok.

Prevádzkovateľ SDPS je pripravený preukázať príslušnému orgánu, že na základe primeraného interného hodnotenia je komerčná banka dôveryhodná.

6. Prevádzkovateľ SDPS, ktorý vyrovnáva dvojstranné platby, alebo jednostranné platby v menách iných ako euro, má k dispozícii, ale zabezpečuje, aby mali účastníci k dispozícii dostatočné likvidné zdroje v súlade s odsekom 3 a spôsobmi uvedenými v odseku 5.

7. Ak prevádzkovateľ SDPS dopĺňa zdroje uvedené v odseku 3 inými aktívami, tieto aktíva sú pravdepodobne obchodovateľné alebo akceptovateľné ako zábezpeka (napr. za úverové linky, swapy alebo repoobchody) ad hoc v prípade nesplnenia záväzku, hoci to nie je možné spoľahlivo dojednať vopred alebo zaručiť za extrémnych, ale možných trhových podmienok. Ak účastník doplní zdroje uvedené v odseku 3 inými aktívami, prevádzkovateľ SDPS zabezpečí, aby tieto iné aktíva spĺňali požiadavky uvedené v prvej vete tohto odseku. Predpokladá sa, že aktíva sú pravdepodobne obchodovateľné alebo akceptovateľné ako zábezpeka, ak prevádzkovateľ SDPS vzal do úvahy pravidlá a prax príslušnej centrálnej banky týkajúce sa akceptovateľnosti zábezpeky.

8. Prevádzkovateľ SDPS nepredpokladá, že núdzový úver centrálnej banky bude k dispozícii.

9. Prevádzkovateľ SDPS s náležitou starostlivosťou overí, či má každý poskytovateľ likvidných zdrojov SDPS podľa odseku 3: a) dostatočné a aktuálne informácie, aby pochopil a riadil riziká nedostatočnej likvidity spojené s poskytovaním hotovosti alebo aktív a b) schopnosť poskytovať hotovosť alebo aktíva v požadovanom rozsahu. Prevádzkovateľ SDPS prehodnotí aspoň raz za rok, ako dodržiava povinnosť náležitej starostlivosti. Ako poskytovatelia likvidity sa prijímajú len subjekty s prístupom k úveru od centrálnej emisnej banky. Prevádzkovateľ SDPS pravidelne testuje postupy SDPS na prístup k jeho likvidným zdrojom.

10. Ak je to možné, prevádzkovateľ SDPS s prístupom k účtom, platobným službám alebo službám v oblasti cenných papierov, ktoré poskytuje centrálne banka, tieto služby využíva.

11. Na základe prísneho stresového testovania určuje prevádzkovateľ SDPS výšku likvidných zdrojov a pravidelne testuje, či je dostatočná, aby boli splnené požiadavky podľa odsekov 3 a 4. Prevádzkovateľ SDPS zohľadňuje pri uskutočňovaní stresového testovania rozličné situácie, ktoré by mohli nastať, vrátane nesplnenia záväzku zo strany jedného alebo viacerých účastníkov v rovnaký deň a počas dvoch alebo viacerých nasledujúcich dní.

Pri zohľadňovaní týchto situácií sa zohľadňuje aj podoba a prevádzka SDPS a hodnotia sa všetky subjekty, s ktorými by mohlo byť spojené podstatné riziko nedostatočnej likvidity SDPS, vrátane bánk pre vyrovnanie, agentov nostro, správcovských bánk, poskytovateľov likvidity a pripojených infraštruktúr finančného trhu. Pokiaľ je to vhodné, tieto situácie sa vzťahujú na obdobie niekoľkých dní.

12. Prevádzkovateľ SDPS vedie dokumentáciu o dôvodoch držby hotovosti a ostatných aktív, ktoré uchováva prevádzkovateľ SDPS alebo účastníci, a zavádza vhodné pravidlá na ich správu. Ustanovuje jednoznačné postupy na podávanie správ o výsledkoch svojich stresových testov rade a používa tieto výsledky na hodnotenie primeranosti rámca pre riadenie rizika nedostatočnej likvidity a na jeho úpravy.

13. Prevádzkovateľ SDPS ustanovuje jednoznačné pravidlá a postupy, ktoré umožňujú SDPS, aby v prípade nesplnenia záväzku jedným alebo viacerými zo svojich účastníkov, uskutočnil vyrovnanie finančných záväzkov v rovnaký deň a prípadne ich včasné vnútrodenné a viacdenné vyrovnanie. Tieto pravidlá a postupy:

a) riešia nepredvídané a potenciálne nekryté nedostatky likvidity;

b) sa snažia predchádzať neusporiadanému zrušeniu, odvolaniu alebo odloženiu vyrovnania finančných záväzkov v rovnaký deň;

c) určujú, ako doplniť hotovosť a ostatné aktíva, ktoré SDPS použil počas krízovej udalosti, v rozsahu vyžadovanom podľa odsekov 3 až 5.

▼B

Článok 9

Konečné vyrovnanie

Prevádzkovateľ SDPS ustanovuje pravidlá a postupy, ktoré umožňujú, aby ku konečnému vyrovnaniu došlo najneskôr na konci určeného dňa vyrovnania.

Článok 10

Vyrovnania v peniazoch

▼M1

1. Prevádzkovateľ SDPS, ktorý vyrovnáva jednostranné platby v eurách, zabezpečuje, aby sa konečné vyrovnanie uskutočnilo v peniazoch centrálnej banky. Prevádzkovateľ SDPS, ktorý vyrovnáva platby pre iné SDPS sa usiluje umožniť zúčtovanie pre takéto iné SDPS aj v núdzových situáciách.

▼B

2. Prevádzkovateľ SDPS, ktorý vyrovnáva dvojstranné platby alebo jednostranné platby v menách iných ako euro zabezpečuje, aby sa konečné vyrovnanie uskutočnilo v peniazoch centrálnej banky, ak je to uskutočniteľné a ak sú k dispozícii.

3. Ak sa nepoužijú peniaze centrálnej banky, prevádzkovateľ SDPS zabezpečuje, aby sa vyrovnanie v peniazoch uskutočnilo s použitím aktíva na vyrovnanie, s ktorým nie je spojené žiadne kreditné riziko a riziko nedostatočnej likvidity, alebo sú tieto riziká minimálne.

4. Ak sa vyrovnanie uskutoční v peniazoch komerčnej banky, prevádzkovateľ SDPS sleduje, riadi a obmedzuje kreditné riziko a riziko nedostatočnej likvidity, ktoré je spojené s komerčnými bankami pre vyrovnanie. Prevádzkovateľ SDPS najmä ustanovuje pre svoje banky pre vyrovnanie prísne kritériá, ktoré okrem iného zohľadňujú ich reguláciu a dohľad nad nimi, dôveryhodnosť, úroveň kapitálu, prístup ku likvidite a prevádzkovú spoľahlivosť, a sleduje ich dodržiavanie. Prevádzkovateľ SDPS sleduje a riadi aj koncentráciu úverových expozícií a likviditných expozícií voči komerčným bankám pre vyrovnanie SDPS.

5. Ak prevádzkovateľ SDPS uskutočňuje vyrovnanie v peniazoch vo svojom vlastnom účtovníctve, obmedzuje a prísne kontroluje svoje kreditné riziká a riziká nedostatočnej likvidity.

6. Ak sa vyrovnanie uskutočňuje v peniazoch komerčnej banky, v právnych dojednaniach medzi prevádzkovateľom SDPS a každou komerčnou bankou pre vyrovnanie sa jednoznačne uvádza:

a) kedy sa očakáva zaznamenanie prevodov v účtovníctve jednotlivých bánk pre zúčtovanie;

b) že prevody majú byť po ich vykonaní konečné;

c) že prijaté finančné prostriedky sú prevoditeľné hneď, ako je to možné, najneskôr do konca daného dňa.

Článok 11

Platba oproti platbe

Prevádzkovateľ SDPS, ktorý používa mechanizmus platby oproti platbe, odstraňuje hlavné riziko tak, že zabezpečuje, aby ku konečnému vyrovnaniu jedného záväzku došlo len ak súčasne dochádza ku konečnému vyrovnaniu spojeného záväzku. Toto pravidlo sa dodržiava bez ohľadu na to, či sa vyrovnanie uskutočňuje na hrubom alebo čistom základe a kedy je konečné.

Článok 12

Pravidlá a postupy týkajúce sa nesplnenia záväzku účastníkom

1. Prevádzkovateľ SDPS definuje v pravidlách a postupoch SDPS prípad nesplnenia záväzku účastníkom, ktorý prinajmenšom zahŕňa neschopnosť účastníka plniť svoje finančné záväzky pri ich splatnosti okrem iného z prevádzkových dôvodov, v dôsledku porušenia dohody alebo začatia konkurzného konania na majetok tohto účastníka. Prevádzkovateľ SDPS rozlišuje medzi automatickým nesplnením povinnosti a nesplnením povinnosti na základe voľnej úvahy. V prípade nesplnenia povinnosti na základe voľnej úvahy určuje prevádzkovateľ SDPS, ktorému subjektu náleží voľné uváženie. Túto definíciu prehodnocuje aspoň raz za rok.

2. Prevádzkovateľ SDPS má ustanovené pravidlá a postupy týkajúce sa nesplnenia záväzku účastníkom, ktoré mu umožňujú, aby bol v prípade nesplnenia záväzku účastníkom naďalej schopný plniť si svoje záväzky, a ktoré riešia spôsob doplnenia zdrojov v prípade nesplnenia záväzku. V týchto pravidlách a postupoch sa prinajmenšom vymedzujú:

a) opatrenia, ktoré môže prevádzkovateľ SDPS prijať v nadväznosti na nesplnenie povinnosti;

b) či sú tieto opatrenia automatické alebo podliehajú voľnej úvahe a spôsoby vykonávania voľného uváženia;

c) potenciálne zmeny normálnej praxe vyrovnania prevádzkovateľa SDPS, s cieľom zabezpečiť včasné vyrovnanie;

d) riadenie platieb v rôznych štádiách ich spracovania;

e) pravdepodobná postupnosť opatrení;

f) úlohy, záväzky a povinnosti príslušných strán vrátane účastníkov, u ktorých nedošlo k nesplneniu záväzkov;

g) iné mechanizmy, ktoré sa majú aktivovať s cieľom obmedziť dosah nesplnenia povinnosti.

3. Prevádzkovateľ SDPS je pripravený implementovať svoje pravidlá a postupy v prípade nesplnenia povinnosti vrátane všetkých vhodných postupov vykonávania voľného uváženia ustanovených v jeho pravidlách. Prevádzkovateľ SDPS okrem iného zabezpečuje, aby: a) mal prevádzkovú kapacitu vrátane dostatočného počtu kvalitne vyškolených pracovníkov na včasné uplatňovanie postupov uvedených v odseku 2 a b) pravidlá a postupy SDPS riešili potreby vedenia dokumentácie, informovania a komunikácie, a koordinácie v prípade, ak je zapojených viacero infraštruktúr peňažného trhu alebo orgánov.

4. Prevádzkovateľ SDPS uverejňuje kľúčové aspekty pravidiel a postupov uvedených v odseku 2, ktoré prinajmenšom zahŕňajú:

a) okolnosti, za ktorých sa prijímajú dané opatrenia;

b) kto tieto opatrenia prijíma;

c) rozsah opatrení, ktoré sa prijímajú;

d) mechanizmy týkajúce sa záväzkov prevádzkovateľa SDPS vo vzťahu k účastníkom, u ktorých nedošlo k nesplneniu záväzku.

5. Prevádzkovateľ SDPS testuje a prehodnocuje pravidlá a postupy SDPS uvedené v odseku 2 najmenej raz za rok, alebo po každej podstatnej zmene SDPS, ktorá má vplyv na tieto pravidlá a postupy. Do tohto testovania a prehodnocovania zapája prevádzkovateľ SDPS účastníkov a príslušné zainteresované osoby.

▼M1

Článok 13

Všeobecné podnikateľské riziko

1. Prevádzkovateľ SDPS ustanovuje spoľahlivé systémy riadenia a kontroly, s cieľom identifikovať, sledovať a riadiť všeobecné podnikateľské riziko vrátane strát, ktoré sú výsledkom nedostatočného uplatňovania podnikateľskej stratégie, záporných tokov hotovosti, alebo neočakávaných a nadmerne vysokých prevádzkových nákladov.

2. Prevádzkovateľ SDPS udržuje uskutočniteľný plán ozdravenia a – s výnimkou SDPS Eurosystému – plán usporiadaného postupného ukončenia činnosti v zmysle článku 5 ods. 4.

3. Prevádzkovateľ SDPS určí výšku aktív potrebnú na vykonanie plánov uvedených v odseku 2 na základe svojho profilu všeobecného podnikateľského rizika a času potrebného na ozdravenie a/alebo usporiadané postupné ukončenie činnosti týkajúce sa jeho kritickej prevádzky a služieb. Hodnota týchto aktív musí byť najmenej vo výške bežných prevádzkových nákladov vynaložených za šesť mesiacov.

4. Na krytie výšky aktív uvedenej v odseku 3 má prevádzkovateľ SDPS v držbe čisté likvidné aktíva financované z vlastného kapitálu, napr. kmeňových akcií, zverejnených rezerv alebo iného nerozdeleného zisku, aby mohol pokračovať v prevádzke a poskytovaní služieb. Tieto aktíva doplňujú zdroje, ktoré má v držbe s cieľom kryť riziko nesplnenia záväzku účastníkom alebo iné riziká uvedené v článkoch 6 a 8. Vlastný kapitál v držbe podľa medzinárodných noriem kapitálu založených na riziku možno zahrnúť s cieľom predísť duplicite kapitálových požiadaviek.

5. Aktíva uvedené v odseku 4 držané na krytie všeobecného podnikateľského rizika musia mať dostupnú dostatočnú likviditu a kvalitu, aby boli včas k dispozícii, a musia byť oddelené od aktív prevádzkovateľa SDPS používaných na každodenné operácie. Prevádzkovateľ SDPS musí byť schopný aktíva na krytie všeobecného podnikateľského rizika zmeniť na hotovosť len s malým alebo žiadnym nepriaznivým vplyvom na cenu, aby mohol pokračovať v prevádzke a službách v prípade, ak zaznamená všeobecné podnikateľské straty.

6. Prevádzkovateľ SDPS ustanovuje uskutočniteľný kapitálový plán na získanie dodatočného vlastného kapitálu, ak sa výška vlastného kapitálu priblíži alebo klesne pod sumu uvedenú v odseku 3.

7. Odseky 3 až 6 neplatia pre SDPS Eurosystému.

▼B

Článok 14

Riziko spojené s úschovou a investičné riziko

1. Prevádzkovateľ SDPS drží vlastné aktíva alebo aktíva účastníkov prostredníctvom dohliadaných a regulovaných subjektov (ďalej len „uschovávatelia“), ktorých účtovná prax, úschovné postupy a interné kontroly tieto aktíva v plnom rozsahu chránia pred rizikom straty v prípade platobnej neschopnosti, nedbanlivosti, podvodu, nedostatočnej správy alebo neprimeraného vedenia záznamov zo strany uschovávateľa alebo ďalšej osoby poverenej úschovou.

2. Prevádzkovateľ SDPS má včasný prístup ku svojim aktívam a k aktívam poskytnutým účastníkmi.

3. Prevádzkovateľ SDPS hodnotí a rozumie svojim expozíciám voči svojím správcovským bankám, berúc do úvahy úplný rozsah vzťahov s každou z bánk.

4. Prevádzkovateľ SDPS ustanovuje svoju investičnú stratégiu, ktorá je v súlade s jeho celkovou stratégiou riadenia rizika a v plnom rozsahu sprístupnená účastníkom. Investičnú stratégiu prehodnocuje aspoň raz za rok.

5. Investície prevádzkovateľa SDPS v súlade s jeho investičnom stratégiou zabezpečujú dlžníci vysokej kvality, alebo sú pohľadávkami voči nim. Prevádzkovateľ SDPS vymedzuje kritériá pre vysokokvalitných dlžníkov. Investuje sa do nástrojov s minimálnym kreditným a trhovým rizikom a rizikom nedostatočnej likvidity.

6. Odseky 3 až 5 neplatia pre SDPS Eurosystému.

Článok 15

Prevádzkové riziko

1. Prevádzkovateľ SDPS ustanovuje pevný rámec s vhodným systémom, ustálenými prístupmi, postupmi a kontrolami na identifikáciu, sledovania a riadenie prevádzkového rizika.

▼M1

1a. Prevádzkovateľ SDPS pravidelne a po významných zmenách preskúma, kontroluje a testuje systémy, prevádzkové politiky, postupy a kontrolné mechanizmy.

▼B

2. Prevádzkovateľ SDPS ustanovuje ciele na úrovni služieb a prevádzkovej spoľahlivosti a politiky, ktorými sa tieto ciele majú dosiahnuť. Ciele a politiky prehodnocuje aspoň raz za rok.

3. Prevádzkovateľ SDPS zabezpečuje, aby mal SDPS neustále zlepšujúcu sa schopnosť zvládať rast objemu platieb, ku ktorému dochádza v dôsledku krízových udalostí, a aby vedel dosiahnuť svoje ciele na úrovni služieb.

4. Prevádzkovateľ SDPS ustanovuje ucelené politiky fyzickej a informačnej bezpečnosti, ktoré primerane identifikujú, hodnotia a riadia všetky potenciálne slabosti a hrozby. Tieto politiky prehodnocuje aspoň raz za rok.

▼M1

4a. Prevádzkovateľ SDPS ustanovuje účinnú stratégiu kybernetickej bezpečnosti zahŕňajúcu primerané opatrenia v oblasti riadenia kybernetického rizika. Prevádzkovateľ SDPS identifikuje svoje kritické operácie a podporné aktíva a má k dispozícii primerané opatrenia na ich ochranu pred kybernetickými útokmi, na odhaľovanie kybernetických útokov, na reakciu na takéto útoky a ozdravenie po takýchto útokoch. Tieto opatrenia sa pravidelne testujú. Prevádzkovateľ SDPS zabezpečí, aby bola jeho znalosť situácie v oblasti kybernetických hrozieb na náležitej úrovni. Prevádzkovateľ SDPS zabezpečí, aby existoval proces nepretržitého vzdelávania a rozvoja, ktorý mu umožní v prípade potreby včas prispôsobiť stratégiu kybernetickej bezpečnosti dynamickej povahe kybernetických rizík.

▼B

5. Prevádzkovateľ SDPS ustanovuje plán zabezpečenia kontinuity prevádzky, ktorý sa venuje udalostiam predstavujúcim významné riziko narušenia prevádzky SDPS. Plán zahŕňa používanie druhotného miesta prevádzky a je pripravený tak, aby zabezpečil, že kritické systémy výpočtovej techniky budú opäť schopné prevádzky do dvoch hodím od daných udalostí. Plán je pripravený tak, aby bol SDPS vždy schopný vyrovnávať všetky splatné platby do konca pracovného dňa, v ktorom došlo k narušeniu. Prevádzkovateľ SDPS testuje plán a prehodnocuje ho aspoň raz za rok.

6. Prevádzkovateľ SDPS identifikuje kritických účastníkov, najmä na základe objemov a hodnôt platieb, a ich možného vplyvu na ostatných účastníkov a SDPS ako celok v prípade významných prevádzkových problémov, ktorým čelia títo účastníci.

7. Prevádzkovateľ SDPS identifikuje, sleduje a riadi riziká, ktoré môžu pre prevádzku SDPS predstavovať kritickí účastníci, iné infraštruktúry finančného trhu a poskytovatelia služieb a infraštruktúr.

▼M1

Článok 16

Kritériá prístupu a účasti

1. Prevádzkovateľ SDPS ustanovuje a uverejňuje nediskriminačné kritériá prístupu k službám SDPS a účasti na nich pre priamych a prípadne aj nepriamych účastníkov, a iné infraštruktúry finančného trhu. Tieto kritériá prehodnocuje aspoň raz za rok.

2. Kritériá prístupu a účasti uvedené v odseku 1 sa odôvodňujú v zmysle bezpečnosti a výkonnosti SDPS a trhov, ktorým slúži, a sú prispôsobené a primerané špecifickým rizikám SDPS. V súlade so zásadou proporcionality ustanovuje prevádzkovateľ SDPS požiadavky, ktoré obmedzujú prístup čo najmenej. V prípade, keď prevádzkovateľ SDPS odoprie žiadajúcemu subjektu prístup, písomne to odôvodní na základe ucelenej analýzy rizika.

3. Prevádzkovateľ SDPS priebežne monitoruje dodržiavanie kritérií prístupu a účasti SDPS zo strany účastníkov. Ustanovuje nediskriminačné postupy na uľahčenie pozastavenia a usporiadaného zániku práva účastníka na účasť, ak účastník nedodrží kritériá a uverejňuje relevantné kľúčové aspekty týchto postupov. Tieto postupy prehodnocuje aspoň raz za rok.

▼B

Článok 17

Systém sprostredkovanej účasti

▼M1

1. Na účely riadenia rizík zabezpečuje prevádzkovateľ SDPS, aby mu pravidlá, postupy a zmluvné dojednania ohľadom SDPS umožňovali zhromažďovať informácie o nepriamych účastníkoch, s cieľom identifikovať, sledovať a riadiť všetky podstatné riziká SDPS, ktoré vyplývajú z účasti. Tieto informácie prinajmenšom zahŕňajú:

a) činnosť, ktorú priami účastníci uskutočňujú vo vlastnom mene a v mene nepriamych účastníkov v pomere k činnosti na úrovni systému;

b) počet nepriamych účastníkov, ktorí uskutočňujú vyrovnanie prostredníctvom jednotlivých priamych účastníkov;

c) objemy a hodnoty platieb v SDPS, ktoré pochádzajú od každého nepriameho účastníka;

d) objemy a hodnoty platieb uvedené v písm. c) v pomere k objemom a hodnotám platieb priameho účastníka, prostredníctvom ktorých nepriamy účastník pristupuje k SDPS.

2. Prevádzkovateľ SDPS identifikuje podstatné závislosti medzi priamymi a nepriamymi účastníkmi, ktoré môžu mať vplyv na SDPS, pričom zohľadní informácie uvedené v odseku 1.

▼B

3. Prevádzkovateľ SDPS identifikuje nepriamych účastníkov, ktorí predstavujú podstatné riziká pre SDPS a priamych účastníkov, prostredníctvom ktorých majú prístup k SDPS, s cieľom riadiť tieto riziká.

4. Prevádzkovateľ SDPS prehodnocuje riziká vyplývajúce zo stupňovitej účasti aspoň raz za rok. Ak je to potrebné, prijíma opatrenia na zmiernenie rizík, s cieľom zabezpečiť, aby boli riziká riadne riadené.

Článok 18

Výkonnosť a účinnosť

1. Prevádzkovateľ SDPS ustanovuje proces identifikácie a uspokojovania potrieb trhov, ktorým SDPS poskytuje služby, najmä vo vzťahu k:

a) výberu mechanizmov zúčtovania a vyrovnania;

b) prevádzkovej štruktúre;

c) škále produktov, ktoré sú predmetom zúčtovania alebo vyrovnania;

d) používaniu technológie a postupov.

2. Ciele prevádzkovateľa SDPS sú jednoznačne vymedzené, merateľné a dosiahnuteľné, ako napríklad v oblastiach minimálnych úrovní služieb, očakávaní riadenia rizika a podnikateľských priorít.

3. Prevádzkovateľ SDPS má ustanovené mechanizmy pravidelného prehodnocovania požiadaviek ustanovených v odsekoch 1 a 2, prinajmenšom raz za rok.

Článok 19

Postupy a normy komunikácie

Prevádzkovateľ SDPS používa alebo dodržiava príslušné medzinárodne akceptované postupy a normy komunikácie s cieľom umožniť výkonné vykonávanie platieb, zúčtovania, vyrovnania a vedenia záznamov.

Článok 20

Sprístupnenie pravidiel, kľúčových postupov a údajov o trhu

1. Prevádzkovateľ SDPS prijíma jednoznačné a ucelené pravidlá a postupy, ktoré sú v plnom rozsahu prístupné účastníkom. Príslušné pravidlá a kľúčové postupy sa tiež uverejňujú.

2. Prevádzkovateľ SDPS sprístupňuje jednoznačné opisy podoby a prevádzky systému, ako aj práva a povinnosti prevádzkovateľa a účastníkov SDPS, aby mohli účastníci hodnotiť riziká, ktoré by im hrozili v dôsledku účasti v SDPS.

3. Prevádzkovateľ SDPS poskytuje celú potrebnú a vhodnú dokumentáciu a zabezpečuje školenia s cieľom uľahčiť účastníkom, aby pochopili pravidlá a postupy SDPS a riziká, ktoré im hrozia v dôsledku účasti v SDPS.

4. Prevádzkovateľ SDPS uverejňuje poplatky SDPS za jednotlivé služby, ktoré poskytuje, ako aj politiku zliav. Na účely porovnania poskytuje prevádzkovateľ SDPS jednoznačný opis spoplatnených služieb.

5. Prevádzkovateľ SDPS vypracuje a uverejní odpovede na rámec sprístupňovania informácií CPSS-IOSCO pre infraštruktúry finančného trhu. Svoje odpovede aktualizuje v nadväznosti na podstatné zmeny v systéme alebo jeho prostredí, v každom prípade však aspoň raz za dva roky. Prevádzkovateľ SDPS tiež sprístupňuje prinajmenšom základné údaje o objemoch a hodnotách transakcií.

▼M1

Článok 21

Právomoci príslušného orgánu

1. Príslušný orgán má právomoc:

a) zadovážiť si kedykoľvek od prevádzkovateľa SDPS všetky informácie a dokumenty potrebné na posúdenie dodržiavania požiadaviek uvedených v tomto nariadení alebo na podporu plynulého fungovania platobných systémov na systémovej úrovni. Prevádzkovateľ SDPS poskytuje príslušné informácie príslušnému orgánu bez zbytočného odkladu;

b) požadovať od prevádzkovateľa SDPS, aby vymenoval nezávislého odborníka s cieľom uskutočniť vyšetrovanie alebo nezávislé preskúmanie prevádzky SDPS. Príslušný orgán môže zaviesť požiadavky týkajúce sa druhu odborníka, ktorý má byť vymenovaný, obsahu a rozsahu správy, ktorá má byť vypracovaná, nakladania so správou vrátane sprístupnenia a uverejnenia určitých prvkov a časového rámca pre vypracovanie správy. Prevádzkovateľ SDPS oznámi príslušnému orgánu, akým spôsobom boli dotknuté požiadavky splnené;

c) vykonávať kontroly na mieste alebo poveriť iné osoby, aby uskutočnili kontroly na mieste. Príslušný orgán môže kontrolu uskutočniť bez predchádzajúceho oznámenia, ak je to efektívne a potrebné pre jej riadne uskutočnenie.

2. ECB príjme rozhodnutie o postupoch a podmienkach pre vykonávanie právomocí uvedených v odseku 1.

▼M1

Článok 21a

Organizácia činností týkajúcich sa dohľadu

Príslušný organ môže vykonávať činnosti týkajúce sa dohľadu priebežne a/alebo ad hoc s cieľom posúdiť mieru dodržiavania požiadaviek ustanovených v článkoch 3 až 21 zo strany prevádzkovateľa SDPS alebo s cieľom podporovať plynulé fungovanie platobných systémov na systémovej úrovni.

Článok 21b

Dôvernosť

Informácie, ktoré prevádzkovateľ SDPS dôverne zdieľa s príslušným orgánom, je možné zdieľať s Európskym systémom centrálnych bánk (ESCB). Členovia ESCB zaobchádzajú s takýmito informáciami ako s dôvernými v súlade s povinnosťou zachovávať služobné tajomstvo podľa článku 37.1 štatútu ESCB.

▼M1

Článok 22

Opatrenia na nápravu

1. Ak prevádzkovateľ SDPS nedodržal toto nariadenie alebo ak existuje dôvodné podozrenie, že prevádzkovateľ SDPS nedodržal toto nariadenie, príslušný orgán:

a) zašle prevádzkovateľovi SDPS písomné oznámenie o povahe nedodržania alebo podozrenia z nedodržania nariadenia a

b) poskytne prevádzkovateľovi SDPS možnosť vyjadriť sa a poskytnúť vysvetlenie.

2. S prihliadnutím na informácie poskytnuté prevádzkovateľom SDPS môže príslušný orgán uložiť prevádzkovateľovi SDPS opatrenia na nápravu s cieľom ukončiť nedodržiavanie nariadenia a/alebo predísť jeho opätovnému nedodržaniu.

3. Príslušný orgán môže uložiť opatrenia na nápravu hneď ako zistí, že nedodržanie nariadenia je dostatočne závažné na to, aby si vyžiadalo okamžité konanie. Svoje rozhodnutie odôvodní.

4. Príslušný orgán iný ako ECB bez zbytočného odkladu informuje ECB o svojom zámere uložiť prevádzkovateľovi SDPS opatrenia na nápravu.

5. Opatrenia na nápravu môžu byť uložené samostatne alebo súbežne so sankciami uloženými na základe nariadenia (ES) č. 2532/98 ( 7 ).

6. ECB príjme rozhodnutie, ktorým stanoví postup pri ukladaní opatrení na nápravu.

Článok 23

Sankcie

V prípade porušenia tohto nariadenia môže ECB uložiť sankcie. Tieto sankcie musia byť v súlade s nariadením (ES) č. 2532/98 a nariadením Európskej centrálnej banky (ES) č. 2157/99 (ECB/1999/4) ( 8 ). ECB príjme rozhodnutie o metodike výpočtu výšky sankcií.

Článok 24

Revízia

Rada guvernérov preskúma všeobecné uplatňovanie tohto nariadenia najneskôr do dvoch rokov od nadobudnutia účinnosti a neskôr každé tri roky, a posúdi, či je potrebné ho zmeniť.

▼B

Článok 25

Záverečné ustanovenia

1. Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.

2. Prevádzkovatelia SDPS majú jeden rok odo dňa, kedy im bolo oznámené rozhodnutie Rady guvernérov podľa článku 1 ods. 2, na to, aby splnili požiadavky ustanovené v tomto nariadení.

3. Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.